רותם אבוהב

ביוגרפיה

נולדה כרותם איטח ברחובות. היא גדלה בתל אביב בשם רותם איטח-אשבל (בעקבות נישואיה השניים של אמה), ויש לה חמישה אחים למחצה. התפרסמה בגיל שמונה, כשהשתתפה בתוכניות "זהו זה!" (בפינתה "חוכמה גדולה" לצד דורון צפריר) ו"רחוב סומסום" בטלוויזיה החינוכית, ובהמשך הנחתה את פסטיבל הילדים וכיכבה בפרסומות לערוץ המידע "טלטקסט". היא סיימה את לימודיה בתיכון "עירוני א'" בתל אביב.
את שירותה הצבאי עשתה בלהקת חיל האוויר והחלה את קריירת המשחק שלה ב-1998, בסרטה של עירית לינור, "חתולות הרעם". שנה מאוחר יותר זכתה לחשיפה משמעותית בתוכנית המערכונים "דומינו" בטלוויזיה החינוכית, יחד עם קבוצת קומיקאים אלמוניים, ביניהם אסי כהן, גורי אלפי, אדיר מילר ורועי בר-נתן.

קריירה

מאז פרסומה בשתי עונותיה של "דומינו", המשיכה אבוהב בקריירת משחק מצליחה, עם השתתפותה בסרטיו של דרור שאול "מבצע סבתא" (1999) ו"סימה וקנין מכשפה" (2003), סרטו של אבי נשר, "סוף העולם שמאלה" (2004), וסרטו של שמי זרחין, "הכוכבים של שלומי" (2003). במקביל, כיכבה בטלוויזיה בסדרות "החבר'ה הטובים" (1999) בערוץ הילדים, "טלנובלה בע"מ" (2005) ששודרה ב "HOT3" ו"מעורב ירושלמי" (2004-2010) בערוץ 10 ובמסגרת "שידורי קשת" בערוץ 2. את המשך דרכה כקומיקאית הוכיחה בתוכניות "שידורי המהפכה" (2002), "המופע המרכזי" (2003) ו"ערב אדיר" (2003) ב"רשת" בערוץ 2. בתיאטרון השתתפה אבוהב בהצגות "בודדה באפלה" ו"אמא קוראז'". כמו כן, אבוהב הנחתה את "בדרך אל החופש" (2004) בערוץ "תכלת", את "וואי בלילה" (2001) ב"יס" ואת "הכי טעים שיש" (2002) ב"רשת" בערוץ השני, והשתתפה בפסטיגל גיבורי-על לצד רועי בר נתן (2005) ובפרסומות "מירס".
בשנת 2006 שיחקה אבוהב תפקיד מרכזי בסרטו של שמי זרחין, "אביבה אהובתי", עליו זכתה בפרס אופיר. במקביל, הנחתה את התוכנית "קטן עליי" בערוץ ניקלודאון ואת "שכל העולם יישמע" ב"קשת" של ערוץ 2. בנוסף, לאחר שהגישה פינה קומית משותפת עם ענת מגן-שבו בתוכנית "יאיר לפיד" ב"רשת" בערוץ השני, העלו השתיים מופע משותף. בשנת 2007 השתתפה בתוכנית הסאטירה "חדשות מפתיעות" במסגרת "שידורי קשת" בערוץ השני, ובשנת 2008 הצטרפה לצוות של תוכנית הסאטירה "שבוע סוף" ב"רשת" בערוץ השני. וכמו כן באותה שנה השתתפה בתוכנית המציאות של Yes - "פעם בחיים".
בשנת 2010 השתתפה אבוהב בתפקיד אורח בסדרה "הפיג'מות" וכן השתתפה בתוכנית הסאטירה "קצר משפחתי" ששודרה בערוץ 10 לצד אורי גוטליב, עפר שכטר ועוד. בשנת 2011 החלה לגלם את שני רוזן בסדרה הקומית "סברי מרנן" ששודרה בערוץ 2 ולאחר סגירתו בקשת 12. ב-2012 שיחקה בתפקיד מרגלית כהן בסרטו של שמי זרחין "העולם מצחיק". בשנת 2013 היא שוב מגלמת את שני רוזן בסדרה "סברי מרנן" בעונה השנייה. עוד באותה שנה יצאה במופע סטנדאפ ראשון משלה.
בשנת 2014 לוהקה לשחק בסדרת מתח של HOT, "בתולות", וכן שבה לגלם את דמותה של שני רוזן בעונתה השלישית של הסדרה "סברי מרנן".
בשנת 2015 הצטרפה לתוכנית הסאטירה של ליאור שליין, "גב האומה", המשודרת בערוץ 10, כחברת פאנל. כמו כן, באותה שנה הצטלמה אבוהב לשני סרטים וסדרה קומית בשם "לה פמיליה" לצד מריאנו אידלמן אשר עלתה בנובמבר אותה השנה בערוץ 10.
ב-2014 הצטלמה לסרט בבימויה של סופי ארטוס בשם "עמק" לצד רועי ניק, מאור שוויצר, ג'וי ריגר ואחרים. הסרט עתיד לעלות בשנת 2016.
החל משנת 2016 משמשת כפרזנטורית בפרסומות של "תפוזינה".
בשנת 2017 עלה סרטו של ניר ברגמן "להציל את נטע", בו שיחקה תפקיד ראשי.
בשנת 2018 הנחתה את טקס יום העצמאות בבית הנשיא יחד עם השחקן והמנחה אביב אלוש. באותה שנה שיחקה בסרטו של עמוס גיתאי "רכבת קלה".

חיים אישיים

אבוהב נשואה משנת 2000 לשי אבוהב, לשעבר קצין בקבע בחיל הקשר והתקשוב. לבני הזוג שלושה בנים.
מתגוררת בתל אביב.